雜曲歌辭 浩歌行
作者：白居易
朝代：唐

paragraphs: 天長地久無終畢，昨夜今朝又明日。
鬢髮蒼浪牙齒疎，不覺身年四十七。
前去五十有幾年，把鏡照面心茫然。
既無長繩繫白日，又無大藥駐朱顏。
朱顏日漸不如故，青史功名在何處？
欲留年少待富貴，富貴不來年少去。
去復去兮如長河，東流赴海無迴波。
賢愚貴賤同歸盡，北邙冢墓高嵯峨。
古來如此非獨我，未死有酒且酣歌。
顏回短命伯夷餓，我今所得亦已多。